Suid Afrikaanse Nuus Thread - Page 56 - Stormfront
Page 56 of 226 « First < 6 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66 67 68 69 70 106 156 > Last »
04-28-2006, 05:06 AM #551
Skiet-tragedie 'kon verhoed word'
Dít was die laaste woorde van die sesjarige Milleze Venter voordat sy in die arms van een van haar pa, sers. Flippie Venter (34), se lugmagkollegas gesterf het.
Haar pa het vroeër op haar ma, Millie, en boetie, Janco (4), met 'n R4-aanvalsgeweer by hul huis in die Drakensig-woonbuurt van die Hoedspruit-lugmagbasis losgebrand.
Venter staan ook tereg op aanklagte van die moord op en verkragting van 'n 14-jarige Burundese prostituut.
Kollegas van hom was gister geskok en bitter oor 'n voorval wat hulle meen verhinder kon word.
Hoewel daar steeds nie duidelikheid is oor wat presies tot Woensdagaand se tragedie gelei het nie, het dit gister geblyk dat die Venters vroeër die dag by 'n basisgeselligheid was. Die alkohol het glo by dié geleentheid gevloei.
Venter het in 'n stadium in hul motor aan die slaap geraak. Toe hy later wakker word, het hy glo kwaad geword omdat sy vrou met ander mans gedans het. 'n Rusie het tussen die twee ontstaan en hulle is later huis toe, waar die bure gehoor het hoe hulle verder baklei.
Die polisie het later die aand selfs 'n bytmerk aan sers. Venter se nek opgemerk. Mev. Venter is eerste geskiet en die koeël het haar middellyf van bo na onder deurboor, wat glo daarop dui dat sy óf gesit het óf dat teen 'n skuins hoek met die wapen op haar afgevuur is.
Venter is vervolgens glo na buite, waar die twee kinders op die grasperk gespeel het. Janco is eerste geskiet en hy is op slag dood. Milleze, wat vanjaar in gr. 1 was, is gewond toe sy vir haar pa probeer weghardloop het.
Die bure, wat die skote gehoor het, het die polisie gebel. Kollegas van Venter het met mev. Venter en die twee kinders na die basis se siekeboeg gejaag, waar daar eers kunsmatige asemhaling op Janco probeer is. Hy was egter reeds dood.
Milleze is dood terwyl sy by die siekeboeg ingedra is. Sy het vermoedelik te veel bloed verloor.
Mev. Venter se toestand is gestabiliseer voordat sy na 1 Militêre Hospitaal in Pretoria vervoer is, waar sy eers meegedeel is dat haar kinders dood is. Haar toestand was gister stabiel nadat sy die vorige nag 'n operasie ondergaan het, het maj. Niko Allie, woordvoerder van die SA Militêre Gesondheidsdiens, gesê.
Venter het intussen 'n familielid gebel voordat hy volgens supt. Moatshe Ngoepe, woordvoerder van die polisie in die Mopani-gebied, sy polse met 'n mes probeer sny het. Hy is later ál huilend in dieselfde siekeboeg vir sy wonde behandel.
Die R4 is glo verlede jaar aan Venter, wat op borgtog was hangende die uitspraak in die Burundi-saak, uitgereik om aan 'n skietkompetisie by die basis deel te neem.
Die wapen en ammunisie is aan hom uitgereik, maar niemand het glo gekontroleer dat hy dit weer indien nie. Gewoonlik moet die ongebruikte ammunisie ná só 'n kompetisie ook verreken en teruggegee word. Dit het ook nie gebeur nie.
Volgens die bure was gesinsgeweld algemeen by die Venters. Daar was glo ook sprake van buite-egtelike verhoudings en mev. Venter het glo gedreig om haar man te verlaat.
Die Burundi-saak het glo die gemoedere verder opgejaag. Volgens inwoners van die basis is hulle vroeër deur hoër gesag verbied om "uit te praat" oor die Burundi-saak óf oor die Venters.
"As almal vroeër hul harte kon oopmaak oor die baie probleme op die basis, sou 'n mens iets daaraan kon doen. Selfs Flippie het geweier om vir sielkundige berading te gaan (ná die moord in Burundi), omdat hy glo gemeen het hy makeer niks en dat mense hom net moet uitlos," het een inwoner gesê.
In 'n brief skryf 'n ander inwoner: "Daar moes iewers 'n moerse skroef los gewees het en die duiwel moes hom heeltemal oorgeneem het."
Die lugmag het gister geen kommentaar gelewer nie.
Venter verskyn vanoggend in die landdroshof op Phalaborwa.
04-28-2006, 05:09 AM #552
Baie dagga in Transkei gekry
MTHATHA. – Twee mans is dié week in hegtenis geneem in verband met 'n daggavonds van R1,6 miljoen.
Supt. Nondumiso Jafta, polisiewoordvoerder, het gesê inligting is Dinsdag ontvang oor drie vragmotors wat in die Kambi-woonbuurt staan en na bewering vol dagga is.
Die polisie het op die voertuie toegeslaan en twee mans, wat 41 en 57 jaar oud is, in hegtenis geneem. 'n Derde verdagte het ontsnap, maar volgens Jafta is die polisie op sy spoor.
Die polisie het op 36 sakke dagga beslag gelê met 'n gewig van 1 620 kg en 'n straatwaarde van ongeveer R1,6 miljoen.
Nóg twee vermeende daggasmokkelaars, 'n 40-jarige man en 'n 30-jarige vrou, is ook Dinsdag by die Bhibha-woonbuurt op Mount Frere in hegtenis geneem omdat hulle in die besit van dagga was.
Agt sakke dagga, met 'n straatwaarde van R156 750, is in hul besit gevind. –
04-28-2006, 05:11 AM #553
Polisiehoë van bedrog verdink
PORT ELIZABETH. – Minstens een hooggeplaaste Oos-Kaapse polisiebeampte word weens beweerde bedrog met Hop-huise ondersoek.
Die kantoor van die provinsiale kommissaris het bevestig dat 'n ondersoek gedoen word.
Daar is ook gemeld dat die ondersoek in 'n sensitiewe stadium is.
Volgens dir. Marinda Mills, provinsiale polisiewoordvoerder, is niemand nog in verband met die voorval in hegtenis geneem nie.
Slegs minderbevoorregte mense wat voldoen aan spesifieke kriteria, soos 'n lae inkomste en die feit dat hulle nooit voorheen 'n huis besit het nie, kom normaalweg in aanmerking vir Hop-huise.
04-28-2006, 05:13 AM #554
Kwaaddoeners slaan skool se troetel-skilpad dood, verniel terrein
OUDTSHOORN. – 'n Skool hier se troetelskilpad was die slagoffer van vandale wat hom "opgekap" en net sy dop en pootjies laat bly het.
Die skilpad se fyngekapte dop, gebreekte ruite en gebuigde netbalpale was vandeesweek deel van die verwoestingspoor wat vandale die Paasnaweek by die Laerskool Oudtshoorn-Noord agtergelaat het.
Die kwaaddoeners, vermoedelik twee jong seuns met stokke wat die naweek by die skool gewaar is, het op die oog af geen ander doel op die skoolterrein as verwoesting gehad nie. Daarvan getuig die vernietiging van die skilpad wat in die skool se olyfboord gewoon het. Die skilpad is in klein stukkies geslaan. Stukkies dop, party met nog 'n poot daaraan vas, is al wat van die diertjie oorgebly het.
Sewe ruite van 'n buitekamer is met bakstene en stokke stukkend gegooi en geslaan. Die bakstene en stokke is op die toneel gevind. Daarna het die vandale ook die nuutgeverfde netbalpale geweldig beskadig. Hulle moes groot krag gebruik het om die ysterpale se ringe heeltemal terug te buig.
Die skoolhoof, mnr. Thijs Meyers, het sy ontsteltenis uitgespreek en gesê hy hoop die skuldiges word aangekeer. 'n Klag is by die polisie ingedien en word ondersoek. Mense met inligting oor die vandale kan Meyers by 044 272 3946 bel.
04-28-2006, 05:15 AM #555
Inbrekers skiet kluise oop met dinamiet in Hessequa
HEIDELBERG. – Geslepe inbrekers het in wafferse Guy-Fawkes-styl die kluise van twee winkels hier glo met dinamiet "oopgeblaas" om hul hande op geld daarin te kry.
Volgens speur-insp. George Matthee van die Heidelberg-polisie het rowers verlede naweek by die Seven to Seven Sentra en Pep Stores op dié dorp ingebreek. Sowat R20 000 is by Pep alleen gebuit.
Matthee het gesê dié inbrekers se modus operandi is dieselfde as dié van rowers wat ook verlede week by 'n supermark in Riversdal ingebreek het.
"Dinamiet is vermoedelik gebruik om toegang tot die kluise te kry," het Matthee gesê.
Hy het sake-ondernemings in die Hessequa-streek gewaarsku om genoegsame sekerheidsreëlings gereed te hê, aangesien dit lyk asof dit die werk van 'n sindikaat is.
In nóg 'n voorval het die polisie en die departement van binnelandse sake se immigrasie-afdeling 'n ernstige pleidooi aan inwoners gerig om alle onwettige immigrante by hulle aan te meld.
Dié pleidooi volg ná die polisie in samewerking met immigrasie-beamptes vandeesweek altesame 15 onwettige immigrante in hegtenis geneem het – 13 op Heidelberg en twee op Riversdal.
Volgens die immigrasiebeamptes was vier van die oortreders vlugtelinge uit Somalië wie se verblyf- en werkspermitte verval het.
Die ander 11 was van Mosambiek, van wie een immigrant al 'n vorige keer uit Suid-Afrika gedeporteer is.
"Werkgewers wat onwettige immigrante in diens neem, kan 'n stewige boete kry," het 'n beampte van die immigrasie-afdeling benadruk.
Volgens hom kan werkgewers wat oortree, 'n boete van R2 500 per immigrant opgelê word.
04-28-2006, 05:18 AM #556
SUID-AFRIKA se Grondwet is, soos dié van alle ander suksesvolle demokrasieë van die wêreld, nie in beton gegiet nie. Veranderings aan die Grondwet is egter 'n ingrypende saak wat met die grootste omsigtigheid aangepak moet word.
Die ontstaan van Suid-Afrika se Grondwet indertyd is internasionaal as 'n soort van wonderwerk bestempel en as 'n model van grondwetlike demokrasie gehuldig. Dit was die resultaat van 'n proses waar strydende burgerlike faksies wat op die randjie van 'n burgeroorlog gehuiwer het, eerder hande gevat en in landsbelang 'n Grondwet onderhandel het wat die belange, regte en voortbestaan van alle Suid-Afrikaners kon verseker het.
Aan die een kant het die wit regeerders van daardie tyd hul politieke heerskappy en mag prysgegee. Aan die ander kant het die swart vryheidsbewegings toegegee dat, ter wille van 'n suksesvolle en inklusiewe demokrasie bepaalde wigte en teenwigte in die Grondwet ingeskryf word wat goeie, gesonde en deursigtige regering ten doel het. Sodat ook die minderheidsgroepe in die land in die nuwe Grondwet geborge kan voel.
'n Belangrike element van hierdie wigte en teenwigte is die skeiding van die wetgewende, uitvoerende en geregtelike (howe se) gesag en magte.
In enige suksesvolle demokrasie vorm hierdie verdeling van magte 'n hoeksteen van daardie land se grondwet. Nou het die ANC-regering planne aangekondig om die Grondwet so te verander dat dit die geregtelike gesag, veral dié van die regbank, oor sy administrasie en begroting ernstig sal inkort. En dus sy onafhanklikheid sal aantas.
Dis nie net Suid-Afrikaanse regslui wat teen die beoogde wysings aan die Grondwet in opstand is nie. Die jongste kritiek daarteen kom van die Internasionale Balieraad (IBR), wat die regering ten sterkste aangeraai het om van hierdie wysings af te sien. Die IRB beskou dit as 'n poging deur die regering om ter wille van korttermynoplossing vir die probleme van die dag die Grondwet na sy willekeur te verander.
Die IRB asook ander regslui se besware teen die wysigings behels onder meer ook dat die minister van justisie te veel magte bykry in die aanstelling van waarnemende regters in die Grondwethof en dat howe se magte ingeperk word om billike en gelyke verligting aan benadeeldes te gee.
Hopelik sal die regering betyds besef dat hy met hierdie wysigings 'n glibberige pad aandurf wat Suid-Afrika se aansien as model van grondwetlike demokrasie kan aantas. Dit is klaarblyklik nie in die land se beste belang nie.
04-28-2006, 05:21 AM #557
Die land se veiligheidsdienste en -wette is die misdadiger ter wille.
Dit is die indruk wat Jan Publiek kry in die berig oor die Winburg-vrou, mej. Minjonet de Bruin, wat drie dae in 'n polisiesel aangehou is nadat sy 'n vermeende inbreker by haar plaashuis betrap het, waarskuwingskote geskiet het toe hy na bewering gevlug het en hy in die kuit gewond is.
Daarna het die vermeende booswig 'n buurman van dié enkelouer wat alleen met haar kind op die plaas woon, aangeval en gewurg.
Die ooglopendste vraag is waarom De Bruin in hegtenis geneem is, terwyl die vermeende misdadiger in die hospitaal behandel en ontslaan is.
Die vrou is mos nie 'n misdadiger wat 'n gevaar vir ander mense inhou nie? Sy het volgens haar getuienis bloot haarself en haar eiendom probeer beskerm.
Nou hang 'n klag van poging tot moord oor haar kop.
Die hoofbestuurder van Vrystaat Landbou, mnr. Pieter Moller, het reg wanneer hy sê dit voel of mense wat hul eiendom en lewe wil beskerm, aan die pen ry en slagoffers van die wet word, en dié wat eiendom en lewens bedreig, groter beskerming van die staat kry.
Dit word bewys deurdat die inbreker gratis in die hospitaal behandel is. Indien die inbreker die vrou aangerand het, sou sy ook gratis behandeling gekry het?
Dit is kommerwekkende vrae soos dié waarop die owerhede antwoorde sal moet gee.
Dié voorval kom juis te midde van 'n vlaag grusame aanvalle en moorde wat die laaste weke in die land gepleeg is. Dit is hoog tyd dat die regering ophou om breëbors verslag te doen oor misdaadsyfers wat aan die daal is.
Wat word gedoen om gehoorsame landsburgers se lewe en eiendom te beskerm? Hoekom word hulle so maklik die slagoffers van die veiligheidswette en -dienste?
Hoekom hierdie sagtehandjiesbenadering jeens vermeende misdadigers terwyl die slagoffers dikwels ru aan die pen ry?
Asof dit nie genoeg is om wetsgehoorsame mense mismoedig te laat oor hul veiligheid nie, dra die nuwe, ontoepaslike wapenwet by dat mense voel dat hulle al hoe meer aan misdadigers uitgelewer word.
Die wet wek die indruk dat dit ingestel is om wetsgehoorsames te ontwapen, terwyl dit geen uitwerking op die getal onwettige wapens in die hande van misdadigers het nie.
Dit is noodsaaklik dat die owerhede uitsluitsel oor selfbeskerming gee en wat 'n slagoffer te doen staan. Wetsgehoorsames moet ook die versekering gegee word dat die wet aan hul kant is. En nie die teenoorgestelde soos dit nou lyk nie.
04-28-2006, 05:37 AM #558
'Dis nie hoe vry en veilig moet lyk nie'
Met meer as 18 000 moorde per jaar in Suid-Afrika kan 'n mens nie vry en veilig voel nie, het dr. Pieter Mulder, VF+-leier, gister in sy boodskap ter viering van Vryheidsdag gesê.
"Vyftig mense word elke dag in Suid-Afrika vermoor. Omdat die meeste moorde nie opgelos word nie, beteken dit dat duisende moordenaars vry in Suid-Afrika rondloop. Is dit soos 'n vrye en veilige samelewing lyk?" het Mulder gevra.
"Die wyse waarop 'n lewe goedkoop in Suid-Afrika geword het, kan nie langer geduld word nie. Die situasie word vererger deurdat dit duidelik is dat by baie moorde daar 'n onderliggende rassisme teenwoordig is. Die VF+ veroordeel dit ten sterkste en doen 'n beroep op alle Suid-Afrikaners om in ooreenstemming met art. 12 van die Grondwet die veiligheid van die persoon te respekteer."
Die VF+ het ook 'n beroep op regeringsleiers gedoen om die sinnelose geweld in Suid-Afrika te veroordeel.
"Die stilswye van die president en die regering lei tot die gevolgtrekking by mense dat hierdie sake nie 'n prioriteit vir die regering is nie.
"Die deurlopende gebruik van die rassekaart in debatte vererger hierdie situasie en lei dikwels daartoe dat oningeligtes dit as 'n regverdiging beskou vir gewelddadige optrede," meen Mulder.
04-28-2006, 05:41 AM #559
Jaagduiwel op motorfiets beland in tronk
Die vinnigste onpadwaardige motorfiets op die N17 in Boksburg aan die Oos-rand het gister sy baas in die tronk laat beland.
Die 30-jarige man het sy Suzuki-motorfiets teen 'n spoed van 243 km per uur in 'n 120 km-sone gery. Sy verskoning: hy was laat vir werk.
Volgens insp. Kobeli Mokheseng, metropolisiewoordvoerder, was dit 'n rekordspoed vir 'n motorfiets op dié pad "en dit is nie eers padwaardig nie".
"Die handvatsels was skeef, die motorfiets het olie gelek en daar was nie 'n nommerplaat nie. Die man het 'n groot kans gewaag."
Mokheseng het gesê hulle het naas dié arrestasie gister sowat 200 spoedboetes uitgereik.
Die man verskyn vandag in die landdroshof op Boksburg.
04-30-2006, 04:15 AM #560
Sommige hoofpaaie en die meeste paaie op die platteland is só swak dat 'n mens letterlik jou lewe waag om met 'n voertuig daarop te ry.
Die Automobiel Assosiasie (AA) raam dit sal tot R200 miljard kos om die land se paaie te herstel. Dít terwyl die regering verlede jaar volgens Statistiek Suid-Afrika net sowat R5,5 miljard (2,5% van dié bedrag) aan die padnetwerk bestee het.
"Die padtoestande in ons land is chaoties. Dit is hoog tyd dat die regering iets hieraan doen," het mnr. Gary Ronald, woordvoerder van die AA, die afgelope week gesê.
Die AA raam die gehalte van Suid-Afrikaanse paaie het sedert die jare negentig met meer as 40% verswak. "Dit word net al hoe swakker," sê Ronald.
Volgens Ronald kan dié verval lei tot 'n verdere verhoging in die sterftesyfer op die land se paaie (12 000 mense is verlede jaar op ons paaie dood).
Dr. Malcolm Mitchell, direkteur-generaal van die nasionale departement van vervoer, erken die nasionale regering begroot jaarliks R10 miljard te min vir die bou en herstel van paaie.
Hy sê die Nasionale Padagentskap (Sanral) moet jaarliks pa staan vir al hoe meer paaie omdat provinsiale regerings en munisipaliteite nie genoeg geld beskikbaar stel of geld het om hul infrastruktuur in stand te hou en uit te brei nie.
Vervoer-ekonome is dit eens dat ons af stuur op 'n grootskaalse padkrisis wat rampspoedige gevolge kan hê vir die ekonomie en padveiligheid. Net 'n dringende finansiële inspuiting kan dié krisis afweer.
Prof. Jackie Walters, hoof van die departement vervoer- en logistieke bestuur aan die Universiteit van Johannesburg, sê eko nomiese groei word aan bande gelê wanneer die padnetwerk stadiger as die ekonomie groei.
"Driekwart van alle langafstandvrag in Suid-Afrika word nou per pad vervoer en wanneer groei in die padinfrastruktuur beperk word, sal dit die ekonomie nadelig beïnvloed."
Mnr. Werner Lategan van Sanral sê dit is agttien keer duurder om 'n vernielde pad te herstel as om dit deurlopend in stand te hou. Wanneer 'n pad só erg agteruitgegaan het dat dit herbou moet word, kos die bouwerk dertig keer soveel as wat die instandhouding sou gekos het, sê hy.
Provinsiale en munisipale paaie is veral in 'n skokkende toestand en het agter ge raak met voorkomende instandhouding en die herbouing, sê kenners.
In sommige provinsies, veral op die platteland, lyk paaie so sleg dat inwoners die slaggate self met gruis opvul.
Mnr. Kobie Meyer, 'n boer van die Lichtenburg-distrik in Noordwes, sê daar is 130 slaggate in 'n 15 km-strook van die R505, 'n besige verbindingspad tussen Lichtenburg en Zeerust.
"Ons vrees vir ons lewe wanneer ons ry. Dit kan nie só aangaan nie," sê hy.
Verlede Vrydag was Meyer se vrou en kinders in 'n ongeluk betrokke toe 'n vragmotor in hulle vasgejaag het toe hulle voor 'n groot slaggat stilgehou het.
Padwerkers het in die eerste week van April inderhaas ook slaggate op die N14 tussen Delareyville en Ottosdal in Noordwes met sand gevul nadat twee mense die vorige naweek daar verongeluk het.
Sanral neem sedert 1998 paaie by die provinsies oor wat as strategies en in belang van die ekonomie beskou word.
Volgens mnr. Werner Lategan van Sanral was hulle in 1998 verantwoordelik vir 6 500 km van die land se paaie. Deesdae bestuur hulle 18 000 km se paaie. Volgens die AA skeep Sanral ook die paaie onder sy beheer af.
"Tolpaaie is die enigste hoofroetes wat deurlopend in stand gehou word," sê hy. Dit beloop sowat 16% van die land se nasionale paaie.
"Daar is ander belangrike verbindingsroetes, soos die N2 tussen Ermelo en Piet Retief in Mpumalanga, die N12 in die Noord-Kaap en die N5 tussen Bethlehem en Winburg, wat besaai is met slaggate van tot 'n meter in omtrek."
Me. Connie Nel, woordvoerder van Sanral, beweer die agterstand van padherstelwerk is 'n oorblyfsel van die vorige politieke bedeling se werk.
Weens die ongelykhede van die verlede, moet Sanral nou "fokus op gebiede wat nie voorheen paaie gehad het nie".